กสิกรมองหุ้นสหรัฐ-จีนยังรุ่ง
บลจ.กสิกรไทย มองหุ้นสหรัฐและจีนยังดูดีรับเศรษฐกิจโต จังหวะดีปันผล 3 กองทุนนอก
11 มี.ค. 2558

บลจ.กสิกรไทย มองหุ้นสหรัฐและจีนยังดูดีรับเศรษฐกิจโต จังหวะดีปันผล 3 กองทุนนอก 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ภาพรวมเศรษฐกิจโลกยังได้รับผลกระทบจากแนวโน้มเศรษฐกิจโลกที่ยังฟื้นตัวไม่เต็มที่ ความไม่สงบในตะวันออกกลางและราคาน้ำมันที่ยังอยู่ระดับต่ำ จึงอาจทำให้ภาพรวมการลงทุนในปี 2558 มีความผันผวน
อย่างไรก็ตาม บลจ.กสิกรไทย ยังมีมุมมองเชิงบวกต่อตลาดหุ้นสหรัฐและจีน เนื่องจากมองว่าแนวโน้มเศรษฐกิจสหรัฐมีโอกาสเติบโตต่อเนื่อง โดยกองทุนการเงินระหว่างประเทศ (ไอเอ็มเอฟ) คาดการณ์ตัวเลขผลิตภัณฑ์มวลรวมในประเทศ (จีดีพี) สหรัฐปี 2558 จะขยายตัว 3.6% ส่วนหุ้นจีนยังมีแนวโน้มปรับตัวได้ดีในระยะยาวจากปัจจัยหนุนของนโยบายภาครัฐและธนาคารกลางจีนที่มีการดำเนินนโยบายทางการเงินแบบผ่อนคลายต่อเนื่อง ซึ่งจะช่วยกระตุ้นเศรษฐกิจจีนให้เติบโตตามเป้า
“แม้หุ้นจีนในช่วงปีที่ผ่านมาจะปรับขึ้นมาพอสมควร แต่ราคายังค่อนข้างต่ำเมื่อเทียบกับในอดีต สำหรับดัชนีหุ้นสหรัฐปรับตัวทำสถิติสูงสุดครั้งใหม่อย่างต่อเนื่อง ส่วนหุ้นสหรัฐสำหรับผู้ที่มีการจับจังหวะลงทุนด้วยตนเองและต้องการลงทุนเพิ่มเติมอาจอาศัยจังหวะที่ดัชนีย่อตัวลงมาเข้าซื้อหน่วยลงทุนของกองทุนหุ้นสหรัฐได้”นายนาวิน กล่าว
นอกจากนี้ บลจ.กสิกรไทย เตรียมจ่ายเงินปันผลกองทุนต่างประเทศจำนวน 3 กองทุนให้ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 08.00 น. ของวันที่ 2 มี.ค. 2558 และจ่ายเงินพร้อมกันวันที่ 13 มี.ค. 2558 มูลค่ารวม 572 ล้านบาท
สำหรับกองทุนเปิดเค โกลบอล แอลโลเคชั่น (K-GA) จะจ่ายเงินปันผลในอัตรา 0.15 บาท/หน่วย จากผลดำเนินงานตั้งแต่วันที่ 1 มิ.ย. 2557-28 ก.พ. 2558 กองทุนเปิดเค หุ้นยูเอส ดัชนีเอ็นดีคิว 100 (K-USXNDQ) จ่าย 0.25 บาท/หน่วย สำหรับผลดำเนินงานตั้งแต่วันที่ 1 มี.ค. 2557-28 ก.พ. 2558 ซึ่งรวมทั้งปีจ่าย 3 บาท/หน่วย คิดเป็นอัตราปันผลเฉลี่ย 25.02% ต่อปี
กองทุนเปิดเค ไชน่า หุ้นทุน (K-CHINA) จ่ายอัตรา 0.20 บาท/หน่วย สำหรับผลดำเนินงานวันที่ 1 ก.ย. 2557-28 ก.พ. 2558 รวมทั้งปี 0.45 บาท/หน่วย หรือปันผลเฉลี่ย 8.19% ต่อปี